Skandinaavia juhtiv riskikapitaliettevõte Creandum värbas Balti investeeringute nõunikuks Andris K. Berzinsi.
“Eesti, Läti ja Leedu kiiresti kasvav tehnoloogia-startup’ide kogukond loob suurepäraseid investeeringuvõimalusi,” ütles Creandumi partner Johan Brenner.
“Soovime siseneda Balti maade startup-ökosüsteemi ning Andris on üks meie sealseid juhtfiguure. Tal on ainulaadne startupi-kogemus AeroScoutist ja Livebookingsist,” põhjendas Brenner. “Andris on Riia TechHubi koostöökontori esimees ning tal on tutvusi Silicon Valleys tänu õpingutele Stanfordi ülikoolis.”
Berzins plaanib leida ja aidata üles ehitada Balti startup-ettevõtteid, mis arendavad uudseid tehnoloogiaid ning ärimudeleid. “Varaste investeeringutega Spotify’sse, Wrappi ning Videoplazasse on Creandumi meeskond näidanud, et nad on võimelised aitama Balti maade startup-ettevõtetel maailmaturule siseneda. Mul on hea meel liituda nii andeka meeskonnaga,” rääkis Berzins.
Creandum on esimene Euroopa või USA riskikapitalifirma, kus on ametis Eesti, Läti ja Leedu investeeringutele suunatud personal.